Бердалиев Дайыр Акималы уулу
Бердалиев Дайыр Акималы уулу Мүйүзчү уста. 1964-ж. Нарын облусундагы Ак-Талаа районунун Кош-Дөбө айылында төрөлгөн.
 
1982-ж. Кочкор районундагы № 15 Ж. Тойгонбаев атындагы кесиптик окуу жайынын ветеринариялык бөлүмүн бүтүрүп, 1984- 87-ж. Кош-Дөбө айылында ветеринар болуп иштеген. 1989-ж. Бишкектеги № 92 элдик көркөм кол өнөрчүлүк окуу жайынын «Сөөкмүйүздөн көркөм буюм жасоо» бөлүмүн бүтүргөн. 1989-жылдан ошол окуу жайында өндүрүштүк окуу жайынын устаты болуп иштейт. Дайыр сөөктөн, мүйүздөн аялдардын асем буюмдарын (тарак, чач кыстыргыч, сөйкө, билерик, тумарча, шакек, чакча, шахмат-дойбу, мүйүз бокал, сувенир, ар кандай формадагы сандыкчаларды), уй, жылкы, топоздун сөөктөрүнөн стакан, томуктарынан сувенир, эликтин шыйрагынан камчы, текенин мүйүзүнөн кресло, селинит ташынан сандыкча, жан-жаныбарлардын сөлөкөттөрүн жасайт. Сөөктү кызыл жыгач менен айкалыштырганга маш. Кесиптик-техникалык окуу жайларынын көптөгөн көргөзмөлөрүнө, кароо-сынактарына катышкан. Мүйүз, сөөк буюмдары 1990-ж. Бүткүл союздук ВДНХнын күмүш медалына (Москва ш.), 1992-ж. Эл чарба жетишкендиктеринин көргөзмөсүнүн (Бишкек ш.) күмүш медалына татыган.

Колдонулган адабияттар
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б.
ISBN 5-89750-080-0
Инсандар